ખીજડિયા હનુમાનથી થોડે દૂર આવેલું છે લીંબડિયા હનુમાનજીનું મંદિર. જ્યાં દર વર્ષે ચૈત્રી પૂનમના દિવસે મોટો ઈનામી ડ્રો યોજાય છે. મહિનાઓ અગાઉ આ ડ્રોની ટિકિટો વેચાતી થઈ જાય છે અને સુરેન્દ્રનગર ઉપરાંત આસપાસનાં મોટાભાગનાં ગામોના લોકો હોંશેહોંશે તે ખરીદે છે. જેની પાછળનો આશય ઈનામ મેળવવા કરતાં દાનનો વધુ હોય છે. સાવ નજીકનજીક આવેલાં આ બે મોટાં હનુમાનજી મંદિરે દર વર્ષે ચૈત્રી પૂનમે ભવ્ય લોકડાયરો યોજાય છે. જેમાં સૌરાષ્ટ્રના જાણીતા લોકગાયકો આખી રાત હનુમાનજીનાં ભજનો, ધૂન, ચાલીસા ગાઈને સ્થાનિકોને મોજ કરાવે છે. શહેરભરનાં હનુમાનજી મંદિરો આખો દિવસ હોમ, હવન, યજ્ઞ, સુંદરકાંડ, રામધૂન, બટુક ભોજન જેવા કાર્યક્રમોથી જીવંત રહે છે.